3.pielikums
Atklāta konkursa „Būvprojekta izstrāde, autoruzraudzība un būvdarbi VSAC “Latgale” filiālē
“Kalkūni””
Nr. ŠN 2026/24 nolikumam

TEHNISKĀ SPECIFIKĀCIJA/ PROJEKTĒŠANAS UN BŪVDARBU UZDEVUMS

[bookmark: _Hlk221020808]“Būvprojekta izstrāde, autoruzraudzība un būvdarbi VSAC “Latgale” filiālē “Kalkūni””
Iepirkuma identifikācijas Nr. ŠN 2026/24

[bookmark: _Toc37232605][bookmark: _Toc62213487]1. VISPĀRĪGĀ INFORMĀCIJA:
	Pasūtītājs
	Valsts sociālās aprūpes centrs “Latgale”

	Ēkas īpašnieks
	Labklājības ministrija, 90000022064, Skolas iela 28, Rīga, LV-1010  

	Objekta adrese
	Komunālā iela 104, Kalkūni, Kalkūnes pagasts Augšdaugavas nov., LV-5449

	Objekta lietotājs
	Valsts sociālās aprūpes centrs “Latgale” filiāle “Kalkūni ”

	Nekustamā īpašuma kadastra numurs
	44600040585

	Ēkas kadastra apzīmējums
	44600040585006

	Objekta - Ēkas raksturojums:
	Ēkas galvenais lietošanas veids: 1130 – Dažādu sociālo grupu kopdzīvojamās mājas
Ēkā tiek nodrošināts ilgstošas sociālās aprūpes un sociālās rehabilitācijas pakalpojums klientiem ar smagiem garīgās attīstības traucējumiem
Ēkā ar kadastra apzīmējumu 44600040585006:
· stāvu skaits – virszemes – 2, pazemes – 1; 
· būvtilpums - 36447 m3;
· apkurināmo telpu būvtilpums – 12038,95 m3;
· kopējā platība –5582,40 m2;
· iekštelpu kopējā  platība -  4081m2;
· apbūves laukums – 2538,8 m2;
Ēkas grupa: III grupa (publiskas ēkas ar kopējo platību, lielāku par 1000 m2)

	Projekts
	Eiropas Savienības kohēzijas politikas programmas 2021.–2027.gadam 2.1.1. specifiskā atbalsta mērķa “ Energoefektivitātes veicināšana un siltumnīcefekta gāzu emisiju samazināšana”  2.1.1.4. pasākuma “Energoefektivitātes paaugstināšana valsts ēkās” īstenošanas noteikumiem (turpmāk – 2.1.1.4. noteikumi) 

	Mērķis
	Būvniecības ieceres dokumentācija (turpmāk – Būvprojekts), autoruzraudzība  un būvdarbi ēkas energoefektivitātes paaugstināšanai un tās atjaunošanai, nodrošinot energosertifikāta pārskatā paredzēto energoefektivitātes rādītāju sasniegšanu un atbilstību 2.1.1.4. noteikumiem

	Uzdevums
	Pamatojoties uz A. E. Načisas izstrādātā energosertifikāta pārskatā (Nr. EA2-0142, BIS-ĒED-1-2026-116) plānotajiem energoefektivitātes paaugstināšanas pasākumiem, šo tehnisko specifikāciju, 2.1.1.4. noteikumiem un normatīvo aktu prasībām, izstrādāt Būvprojektu, nodrošināt autoruzraudzību un veikt būvdarbus, sasniedzot definēto mērķi.

	Projektēšanas ilgums
	12 mēnešu laikā no līguma noslēgšanas dienas.

	Būvprojekta sastāvs
	1. VD – Vispārīgā daļa
2. SA – skaidrojošais apraksts
3. ĢP – ģenerālplāns
4. AR – Arhitektūras risinājumi
5. BK – Būvkonstrukcijas (ja nepieciešams)
6. ŪK -  iekšējā ūdensapgāde un kanalizācija (ja nepieciešams)
7. Apkure un ventilācija (AVK)
8. EL – iekšējā elektroapgāde 
9. ELT – ārējā elektroapgāde, tostarp zibensaizsardzība
10. Ekonomiskā daļa
11. BA – būvdarbu apjomu saraksts
12. T – izmaksu aprēķins
13. DOP – darbu organizēšanas projekts
14. ES-P – pagaidu energosertifikāts
15. TAA – tehniskās apsekošanas atzinums
u.c. sadaļas pēc nepieciešamības

	Projektēšanas posmi
	1) Būvprojekta izstrāde;
2) Būvprojekta saskaņošana ar inženiertīklu īpašniekiem vai tiesiskajiem vadītājiem, kā arī valsts un pašvaldības iestādēs, akcepta saņemšana;
3) [bookmark: _Hlk60739395]Atzīmes par Būvprojektu saņemšana;
4) Projektēšanas darbu pieņemšanas – nodošanas akta parakstīšana.

	Projektēšanas nosacījumi
	1. Izstrādāt nepieciešamo Būvprojektu - informācijas kopumu, kas satur grafisko, tekstuālo un citu informāciju par būvniecības ieceri, tai skaitā par būves vai tās piederumu raksturlielumiem būvniecības ieceres dokumentāciju, nodrošinot plānoto būvdarbu realizāciju.
2. Projektēšanas darbi izpildāmi, izmantojot neatkarīgā eksperta ēku energoefektivitātes jomā A. E. Načisas (sert. Nr. EA2-0142) 24.02.2026. sagatavotā pārskata par ēkas energosertifikāta aprēķinos izmantotajām ievaddatu vērtībām VSAC "Latgale" filiāle "Kalkūni", Komunālā iela 104, Kalkūni, Kalkūnes pagasts, Augšdaugavas nov., reģistrācijas numurs BIS-ĒED-1-2026-116, derīgs līdz 24.02.2036.
3. Nodrošināt energosertifikāta pārskatā paredzēto energoefektivitātes rādītāju sasniegšanu, tai skaitā, tajā paredzēto enerģijas ietaupījumu. Nodrošināt, ka izvēlētie risinājumi nepasliktina sasniedzamos rādītājus. Sasniedzamie rādītāji attiecas uz primārās enerģijas ietaupījumu, tā % apjomu, salīdzinot ar sākotnējo rādītāju, un enerģijas gala patēriņa rādītāju; 
4. Visā projektēšanas procesā jāizvēlas tādi būvniecības, materiālu, iekārtu un tehniskie risinājumi, kas nodrošina energoefektivitātes mērķu sasniegšanu, iespējami mazāku ietekmi uz vidi visā risinājumu dzīves ciklā, racionālas ekspluatācijas izmaksas, ilgmūžību un atbilstību funkcionālajām, drošības un normatīvo aktu prasībām.Konkrētas prasības ir integrētas iekļautajos nosacījumos;
5. Kur iespējams, risinājumiem jāatbilst Jaunā Eiropas Bauhaus principiem: estētika, ilgtspēja un iekļautība, nodrošinot dabā balstītu risinājumu un universālā dizaina principu ievērošanu. 
6. Pretendents nodrošina atbilstošu, sertificētu speciālistu piesaisti darbu veikšanai;
7. Projektētājam jāveic Objekta tehniskā apsekošana pirms darbu uzsākšanas. Projektēšanas laikā ņem vērā tehniskās apsekošanas atzinumā norādīto;
8. Projekta sastāvam jāatbilst Būvniecības likumam, LBN 202-18 “Būvniecības ieceres dokumentācijas noformēšana” un citiem spēkā esošiem normatīvajiem aktiem;
9. Projektētājs izstrādā Būvprojektu, saskaņo to ar Pasūtītāju un iesniedz Būvniecības informācijas sistēmā vietējai būvvaldei akcepta saņemšana par Būvprojektu; 
Projektētājs pēc vietējās pašvaldības būvvaldes akcepta saņemšanas iesniedz pasūtītājam projektu 1 (vienā) eksemplārā elektroniskā veidā PDF un DWG formātā.

	Būvdarbu posmi
	1. Atzīmes par būvdarbu uzsākšanas nosacījumu izpildi saņemšana;
2. Būvdarbi;
3. Izpilddokumentācijas sagatavošana u.c.
4. Testēšana un pārbaudes atbilstoši tehniskajā specifikācijā norādītajam, tostarp izbūvēto sistēmu un iekārtu pārbaudes (vadības, regulēšanas, izmēģināšanas u.c.);
5. Apliecinājuma par Objekta gatavību ekspluatācijai iesniegšana un akta par Objekta gatavību ekspluatācijai saņemšana;
6. Objekta nodošana Pasūtītājam (pieņemšanas – nodošanas akta parakstīšana).

	Plānotie būvdarbi
	Būvdarbi plānoti vienā kārtā pa daļām (korpusiem), nepārtraucot Objekta ekspluatāciju un pamatfunkcijas darbību. 
Atbilstoši pārskatam par ēkas energosertifikāta aprēķinos izmantotajām ievaddatu vērtībām, P9 sadaļā un 1. pielikumā minētajiem energoefektivitātes paaugstināšanas priekšlikumiem, nepieciešams veikt: 
1. Ārsienu, cokola un pamatu, tostarp dažādu izvirzījumu, piemēram, pilastru, ieejas jumtiņu, izvadu u.c. elementu – fasādes atjaunošanu un siltināšanu (siltumizolācijas materiālu biezumu un siltumvadītspējas koef. skatīt energosertifikāta pārskatā). Piemērojams Eiropas novērtējuma dokuments EAD 040083-00-0404 (iepriekš ETAG 004) ārējām kombinētajām sistēmām/ komplektiem, uz ko tas attiecināms; 
2. Bēniņu grīdas siltināšana, pārseguma siltināšana, grīdas pret āra gaisu siltināšana, pagraba griestu un apkurināmo platību sienu pret pagraba siltināšana no pagraba puses siltumizolācijas materiālu biezumu un siltumvadītspējas koef. skatīt energosertifikāta pārskatā).
3. Logu, ārdurvju un vārtu nomaiņu, bēniņu lūku nomaiņu (sasniedzamo Uw vērtību skatīt energosertifikāta pārskatā);
4. Centralizētas vai decentralizētas mehāniskās ventilācijas sistēmas ar siltuma atgūšanu uzstādīšana. (ventilācijas sistēmas nosacījumus skatīt energosertifikāta pārskatā);
5. Karstā ūdens sistēmas pārbūve, veicot jaunu cauruļvadu izbūvi un siltumtrases siltināšanu (nosacījumus skatīt energosertifikāta pārskatā);
6. Apkures sistēmas atjaunošanu (nosacījumus skatīt energosertifikāta pārskatā);
7. Dzesēšanas iekārtas uzstādīšana (nosacījumus skatīt energosertifikāta pārskatā);
8. Saules paneļu un atbilstoša invertora uzstādīšana. (nosacījumus skatīt energosertifikāta pārskatā);
Citi darbi:
9. [bookmark: _Hlk203980178]Saskaņā ar veikto tehnisko apsekošanas atzinumu un projektēšanas laikā veikto tehnisko apsekošanu, veikt nepieciešamos darbus, kas norādīti atzinumos
9.1.  Saskaņā ar Tehnisko apsekošanu uz pagrabstāva sienām  konstatēts mitrums, kas iesūcas caur pagraba sienu betona bloku šuvēm. Paredzēt risinājumus gruntsūdens novēršanai un pamatu hidroizolācijas ierīkošanu no ārpuses (virsūdeņu nokļūšanas novēršanai) un to siltināšanu;
9.2. Paredzēt risinājumus Tehniskās apsekošanas atzinumā konstatēto plaisu, kas radušās mūra nestspējas zuduma dēļ, no vietējās spiedes ietekmes zem pārsedzes balsta,  kas radušās iespīlētas metāla sijas temperatūras  izplēšanās rezultātā un pamatu bloku nevienmērīgas sēšanās laika gaitā bojājumu novēršanai;
9.3. Un citi darbi, kas konstatēti atzinumā.
10. Objekta jumtu, tostarp gala sienu un citu jumta elementu, fasādes ārsienas plaknes, tai skaitā fasādes elementu, konstruktīvo daļu sagatavošana (nefunkcionējošo izvadu un ailu aizdarīšana, tostarp ārsienas atjaunošana, virsmas defektu novēršana, izlīdzināšana (ja nepieciešams), gruntēšana, nevajadzīgo elementu (piemēram, restu) noņemšana un nojaukšana u.c. darbi) siltināšanas darbiem;
11. Esošo ārdurvju jumtiņu atjaunošana vai nomaiņa (kur nepieciešams);
12. Iekšējās apdares (sienas, griestu, grīdu, ailu) atjaunošana, kas tiek skarta energoefektivitātes paaugstināšanas darbos;
13. Pārbūvēt pandusus, kur nepieciešams atjaunot ieejas mezglus, kāpnes, lai nodrošinātu to atbilstību Ministru kabineta 2021. gada 19. oktobra noteikumu Nr. 693 "Būvju vispārīgo prasību būvnormatīvs LBN 200-21";
14. Aizsargapmales izbūve ap Objektu;
15. Esošās lietusūdens noteksistēmas saglabāšana un atjaunošana.
16. Esošās video novērošanas sistēmas saglabāšana un atjaunošana; 
17. Pie ieejas mezgliem funkcionāli nepieciešamā fasādes apgaismojuma saglabāšana un atjaunošana;
18. citi darbi, kas nepieciešami Līguma izpildei, kas izriet no Līguma objekta apraksta arī tad, ja tās nav tieši norādītas Līgumā vai būvniecības dokumentācijā, bet ir nepieciešamas Līguma pilnīgai izpildei iepirkumā paredzētajā apjomā, kvalitātē un termiņā.

	Izpildītājs
	Pretendents – būvprojekta izstrādātājs, autoruzraugs un būvdarbu veicējs

	Būvuzraudzība
	Būvuzraudzību veic Pasūtītāja izvēlēts būvuzraugs.


1.1. [bookmark: _Hlk211863303] Saskaņā ar Līgumu un iepirkuma nolikumā minēto kopējais būvniecības – projektēšanas un būvdarbu līguma izpildes termiņš ir līdz 2028. gada 31. decembrim:
1.1.1. Kopējais projektēšanas termiņš tiek noteikts saskaņā ar līgumā un nolikumā minēto, tas ir ne ilgāk kā 12 (divpadsmit) mēneši no Līguma abpusējas parakstīšanas dienas;
1.1.1.1. Būvprojekta izstrādes termiņā tiek ieskaitīts laiks, kamēr Būvprojekts atrodas saskaņošanā pie Pasūtītāja, kā arī valsts un pašvaldību iestādēs, tajā skaitā vietējās pašvaldības būvvaldē; 
1.1.1.2. Būvprojekta izstrādes termiņā tiek ieskaitīts laiks, kamēr Būvprojektam tiek veikta ekspertīze, ja tāda nepieciešams. Pirmreizējās ekspertīzes veikšanas laiks plānots ne vairāk kā 1 (viens) mēnesis no Būvprojekta iesniegšanas dienas ekspertam;
1.1.1.3. [bookmark: _Hlk204606301]Būvprojekta izstrādes termiņā tiek ieskaitīts laiks, kamēr Būvprojektam veikts vides pieejamības izvērtējums, ja tāds nepieciešams. Atzinuma saņemšanai laiks plānots ne vairāk kā 2 (divas) nedēļas no Būvprojekta iesniegšanas dienas ekspertam.
1.2. Kopējais būvdarbu izpildes termiņš saskaņā ar līgumu un iepirkuma nolikumā minēto ir līdz 2028. gada 31. decembrim:
1.2.1. Būvdarbu izpildes termiņā iekļauts:
1.2.1.1. Atzīmes par būvdarbu uzsākšanas nosacījumu saņemšana;
1.2.1.2. Būvdarbi;
1.2.1.3. Testēšana un pārbaudes atbilstoši tehniskajā specifikācijā norādītajam;
1.2.1.4. Visas izpilddokumentācijas un visu atzinumu saņemšana par būves gatavību ekspluatācijai, būves kadastrālās uzmērīšanas lietas saņemšana un vietējās būvvaldes akta par būves nodošanu/ pieņemšanu ekspluatācijā saņemšana.
2. VISPĀRĪGĀS PROJEKTĒŠANAS PRASĪBAS
2.1. Projektēšanas darbi jāveic atbilstoši Latvijas Republikā spēkā esošajiem normatīvajiem aktiem (likumam, noteikumiem, standartiem), valsts un pašvaldības iestāžu izsniegtiem tehniskajiem un īpašajiem noteikumiem. 
2.2. Izpildītājs 10 (desmit) darba dienu laikā pēc Līguma parakstīšanas iesniedz Pasūtītājam projektēšanas darbu laika grafiku ar plānoto projektēšanas darbu apjomiem un termiņiem, nosakot arī sapulču biežumu. Pasūtītājs to izskata un saskaņo 5 (piecu) darba dienu laikā no iesniegšanas datuma. Izpildītājs informē Pasūtītāju par izmaiņām un atkāpēm projektēšanas darbu laika grafikā, nepieciešamības gadījumā iesniedzot jaunu projektēšanas darbu laika grafiku ar aktualizētiem termiņiem un darbu apjomiem.
2.3. Saskaņā ar Līgumā noteikto projektēšanas darbu sapulces organizē Izpildītājs atbilstoši iesniegtajam laika grafikam. Sapulču protokolus sagatavo Izpildītājs. 
2.4. Būvprojekts izstrādājams, par pamatu izmantojot ēkas energosertifikātu ar pārskatiem, kura ietvaros ir jāpapildina ar visām sadaļām, kuras nepieciešams izstrādāt, nodrošinot ēkas energoefektivitātes paaugstināšanas rezultātu sasniegšanu, kvalitatīvu atjaunošanu un ilgmūžību. Izpildītājam jānodrošina, ka sasniedzamie enerģijas ietaupījuma rādītāji nedrīkst pasliktināties. Būvprojekts izstrādājams tādā apjomā un kvalitātē, lai tas atbilstu pasākuma “Energoefektivitātes paaugstināšana valsts ēkās” 2.1.1.4. noteikumiem. 
2.5. Izpildītāja pienākums ir informēt visas Būvprojektā iesaistītās personas par atsevišķu darbu un atšķirīgu risinājumu savstarpējo saistību. Izpildītājam, sastādot būvdarbu tāmi, jāiepazīstas ar tehniskā projekta dokumentāciju kopumā, ne tikai materiālu specifikācijām. 
2.6. Izpildītājs uzņemas pilnu atbildību par Būvprojektu.
2.7. Būvprojekta izstrādātājam jāveic nepieciešamie priekšizpētes un inženiertehniskās izpētes darbi, tai skaitā: 
2.7.1. Esošās situācijas izpēte un ēkas uzmērīšana; 
2.7.2. Visu Būvprojekta izstrādei nepieciešamo tehnisko un īpašo noteikumu pieprasīšana un saņemšana no valsts un pašvaldības institūcijām, kas nepieciešami Būvprojekta izstrādei, tostarp izmaiņu saskaņošana tehniskajos noteikumos vai jaunu pieprasījums u.c., ja projektēšanas gaitā mainās nosacījumi un parametri;
2.7.3. Teritorijas inženierizpēte, ja tāda ir nepieciešama;
2.7.4. Grunts ģeotehniskā izpēte, ja tāda ir nepieciešama;
2.7.5. Citus izpētes un analītiskos darbus, ko Izpildītājs uzskata par nepieciešamu vai kas nepieciešams saskaņā ar normatīvajiem aktiem.
2.8. Būvprojekta risinājumus Izpildītājs ne tikai saskaņo ar tehnisko noteikumu izdevējiem, bet arī ar trešajām personām un institūcijām, kuru intereses tiek skartas. Izpildītājs nodrošina tehnisko noteikumu un saskaņojumu pasūtīšanu un apmaksu, tostarp būvnodevas apmaksu, ja tāda nepieciešama. Izmaksas ir jāiekļauj Līguma cenā.
2.9. Projektētājs nodrošina projektēšanai nepieciešamo mērījumu veikšanu, dokumentu un izejmateriālu saņemšanu, tai skaitā nepieciešamo tehnisko un īpašo noteikumu saņemšanu no attiecīgajām institūcijām, ja tādi ir nepieciešami.
2.10. Gadījumā, ja tiek paredzēti citi risinājumi, nekā norādīts šajā tehniskajā specifikācijā, projekta projektēšanas laikā vai būvdarbu laikā risinājumi un/ vai to prasības var tikt precizētas un atkāpe ir iespējama, ja tie ir pamatoti un saskaņoti ar Pasūtītāju.
2.11. Būvprojekta Arhitektūras (AR) un visu nepieciešamo inženiertīklu sadaļu risinājumi izstrādājami, balstoties uz projektēšanas laikā veiktiem aprēķiniem, nepieciešamības gadījumā  veicot papildus izpēti vai aprēķinus.
2.12. Projektētājam jāizvērtē un jāpiedāvā videi draudzīgi būvizstrādājumi, pārstrādājami, zemas emisijas materiāli vai citi ilgtspējīgi risinājumi, kas atbilst funkcionālajām un drošības prasībām.
2.13. Veicot projektēšanas darbus, jāņem vērā arī izvēlēto materiālu un iekārtu transportēšanas un iepakojuma ietekme uz vidi. Jāparedz iespēja izvēlēties risinājumus ar minimālu vai pārstrādājamu iepakojumu.
2.14. Projektētājam jāiesniedz pārskats par to, kā projektēšanas gaitā izvērtēti un piemēroti energoefektivitātes, ilgtspējas, materiālu ilgmūžības, zemas emisijas, atkritumu samazināšanas, iepakojuma ietekmes un dzīves cikla izmaksu risinājumi, norādot izvēlētos produktus/risinājumus, izvērtētās alternatīvas un izvēles pamatojumu.
2.15. Projektētāja pienākums ir pirms katra principiālā risinājuma pielietojuma informēt Pasūtītāju par alternatīvām iespējām. Veicot to izvērtējumu, ar Pasūtītāju saskaņojams konkrētai situācijai vispiemērotākais risinājums.
2.16. Izpildītājam jāveic Būvprojektam nepieciešamie aprēķini, jāsagatavo specifikācijas un apraksti par pielietotajiem materiāliem un iekārtām, lai Pasūtītājs vai Pasūtītāja izvēlētie konsultanti un eksperti varētu pārliecināties par to pareizību un Būvprojekta kvalitāti, tai skaitā ēkas energoefektivitāti.
2.17. Izpildītājs ir atbildīgs par visu sistēmu un iekārtu pareizu izvēli, aprēķiniem un funkcionālo atbilstību, kā arī par to, ka sistēmas nodrošinās Pasūtītāja vajadzības.
2.18. Būvprojekts un tā daļas izstrādājamas tādā apjomā un detalizācijas pakāpē, lai bez kavēšanās būtu iespējams veikt būvdarbus un Būvprojekta realizāciju, kā arī savlaicīgi noteikt darbu veikšanas, materiālu un iekārtu izmaksas un specifikācijas.
2.19. Izpildītājs nekavējoties ziņo Pasūtītājam par jebkurām atkāpēm (ja tādas radīsies) no plānotā Būvprojekta un tehniskās specifikācijas. Visas atkāpes no Būvprojekta risinājuma, kuras var būtiski ietekmēt Būvprojekta risinājuma realizāciju kopumā, nepieciešams saskaņot ar Pasūtītāju un tas iestrādājams visās citās Būvprojekta sadaļās, kuras tas skar. 
2.20. Būvobjekta risinājumos jāizmanto tikai Eiropas Savienībā sertificēti materiāli un izstrādājumi. Materiālu un iekārtu kvalitātes rādītājiem jāgarantē ērta, efektīva un droša Objekta ekspluatācija.
2.21. Gatavojot Būvprojektu, cik iespējams un attiecināms, jāņem vērā klimata pārmaiņu riski (skat. Ministru kabineta 2019. gada 17. jūlija rīkojumā Nr. 380 “Par Latvijas pielāgošanās klimata pārmaiņām plānu laika posmam līdz 2030. gadam” identificētos riskus un pasākumus). Piemēram, paredzēt tādus materiālus un risinājumus, kas ir izturīgi no pārkaršanas un pasargā ēku. Paredzēt tādus cokola/ pamatu siltināšanas un atjaunošanas materiālus un/ vai risinājumus, kas pasargā no liela ūdens daudzuma, grunts ūdens svārstībām u.c. iespējamiem bojājumiem ēkas konstrukcijām. Paredzēt tādus materiālus un risinājumus, kas ir izturīgi no lielām vēja brāzmām. 
2.22. Kur iespējams, risinājumiem jāatbilst Jaunā Eiropas Bauhaus principiem: estētika, ilgtspēja un iekļautība, nodrošinot dabā balstītu risinājumu un universālā dizaina principu ievērošanu. Projektēšanas laikā skaidrojošajā aprakstā norādīt Būvprojekta risinājumu atbilstību Jaunā Eiropas Bauhaus principiem.
2.23. Inženiertehniskais aprīkojums jāparedz tāds, lai nepamatoti netiktu sadārdzinātas Objekta izbūves un uzturēšanas izmaksas. Izvēlētie materiāli un risinājumi saskaņojami ar Pasūtītāju. Risinājumos jāpiedāvā mūsdienīgus materiālus un iekārtas, lai varētu lietot progresīvas un racionālas būvniecības metodes, kas samazinātu ēku būvniecības laiku, būvniecības izmaksas, ēku ekspluatācijas izdevumus, kā arī paaugstinātu ēku kalpošanas laiku.
2.24. Gadījumā, ja šajā tehniskajā specifikācijā vai tās pielikumos norādītas zemākas prasības, kā noteikts Latvijas būvnormatīvos un standartos, jāpiemēro Latvijas būvnormatīvi un standarti.
2.25. Būvprojektā pieļautās kļūdas un nepilnības visā projektēšanas un būvniecības laikā tiek labotas uz projekta autora rēķina.
2.26. Risinājumi, grafiskā un jebkura cita dokumentācija pirms ievietošanas Būvniecības informācijas sistēmā jāsaskaņo ar Pasūtītāju.
2.27. Izpildītājam ir pienākums savlaicīgi iesniegt Pasūtītājam saskaņošanai izstrādāto Būvprojektu. Pasūtītāja Būvprojekta saskaņojums neatbrīvo Izpildītāju no atbildības par Būvprojekta risinājumu kvalitāti, atbilstību Līguma prasībām un Līguma termiņiem.
3. BŪVPROJEKTA RISINĀJUMU BŪTISKĀKĀS PRASĪBAS
3.1. Risinājumi detalizējami, ievērojot šajā tehniskajā specifikācijā norādīto, ja vien tehniskie noteikumi vai Latvijas normatīvo aktu prasības (likumi, noteikumi, standarti) nenosaka citādi.
3.2. Ģenerālplāna un teritorijas labiekārtojums risinājumu būtiskās prasības: 
3.2.1. Paredzot atjaunošanas darbus, saglabāt un/ vai atjaunot apstādījumus, tai skaitā, zālāju atbilstoši esošajai situācijai; 
3.2.2. Izveidot bruģakmens aizsargapmales vismaz 60 cm platumā pa ēkas perimetru;
3.2.3. Segums ieejas mezgliem – betonēta konstrukcija ar nepieciešamajiem pārklājumiem vai ar betona plāksnēm vai ar bruģakmeņiem veidotas konstrukcijas, nodrošinot pretslīdes funkciju.
3.3. Arhitektūras risinājumi:
3.3.1. Fasādē izbūvējama ventilējamā fasādes tipa norobežojoša konstrukcija ar alumīnija karkasa apakšprofiliem. Vietās, kur tas tehniski vai ekonomiski nav iespējams, paredzēt minerālvates plāksnes vai citu siltumizolācijas materiālu, izveidojot tonēta krāsota dekoratīvā struktūrapmetuma apdari;
3.3.2. Ventilējamās fasādes apdares materiāls - masā tonētas cementšķiedras plāksnes vai ekvivalents materiāls, toņus saskaņojot ar Pasūtītāju projektēšanas laikā; 
3.3.3. Atjaunot un/vai siltināt arī fasādes ailas, jumta izbūves, atbalsta sienas, pagraba gaismas šahtas un citu ēkas fasādes ārējo norobežojošo konstrukciju, kas tiek uzskatīta par Objekta sastāvdaļu;
3.3.4. Fasāžu arhitektoniskais risinājums veidojams atbilstoši ēkas semantikai (arhitektūrai un funkcijai). Akcentēt fasāžu elementus, plaknes, kas ir fasādes loģisks dalījums vai akcents, saglabājot ēkas arhitektoniskā stila īpatnību;
3.3.5. Objekta fasādi veido harmonisku ar tonāli sabalansētu krāsu risinājumu (blakus esošu būvju fasādēm nav pieļaujams krasi atšķirīgs, kontrastējošs, no konteksta izrauts risinājums);
3.3.6. Pievienot fasāžu krāsu paraugus, norādot izvēlētā krāsu kataloga nosaukumu un krāsas kodu, papildus norādot krāsu toni NCS sistēmā; 
3.3.7. Fasāžu rasējumos atspoguļot visus izvadus un iekārtas, ņemot vērā apbūves un teritorijas izmantošanas noteikumu, tai skaitā, tehniskas iekārtas vai palīglīdzekļus (satelītantenas, ventilācijas sistēmas un citas tamlīdzīgas tehniskās iekārtas vai palīglīdzekļus). Ventilācijas un citas tamlīdzīgas tehniskās iekārtas vai palīglīdzekļus, ja tie izvietoti ēkas ielas fasādē vai redzami no ielas, veidot kā arhitektoniskus veidojumus (maskēt/ paslēpt, lai nav redzami), vienlaikus nepasliktinot būves arhitektonisko veidolu;
3.3.8. Plakano jumtu atjaunošanai, kā jumta seguma virskārtu, paredzēt PVC jumta membrānu vai kausējamo bitumena (ruberoīda) jumta segumu divās kārtās, izvērtējot, kuru tehniski un ekonomiski ir iespējams izbūvēt;
3.3.9. Jumta virskārtas materiālu un citus jumta materiālus iestrādāt, ņemot vērā esošos un jaunos jumta izvadus un citus elementus, kā arī izvēlētā materiāla ražotāja tehniskos un montāžas norādījumus;
3.3.10. Gala sienu un atbalsta sienu esošos nosegelementus pret jauniem nosegelementiem – karsti cinkotas tērauda loksnes ar PURAL pārklājumu. Krāsojumu veidot atbilstošu ēkas arhitektūrai un izvēlētās apdares, logu, durvju un citu elementu tonalitātei;
3.3.11. Logi: visu logu nomaiņa pret jauniem 3 pakešu logiem PVC rāmjos. Jaunos logus maksimāli tuvināt, nodrošinot līdzšinējo logu dalījumu un proporcijas. Rāmja un loga elementu krāsojumu veidot tonēti harmonisku un sabalansētu ar fasādes apdares toņiem. Logu vērtnēm jābūt ar aizslēdzamu rokturi (telpās, kur atrodas klienti) un citu nepieciešamo furnitūru. Logu stiklojumam paredzēt rūdītu vai laminētu stiklojumu, kas plīstot neveido bīstamas lauskas. Ārējās palodzes – uzstādāmas skārda palodzes, karsti cinkotas ar PURAL pārklājumu. Iekšējās palodzes – PVC; 
3.3.12. Ārdurvis: visu ārdurvju nomaiņa pret jaunām alumīnija karkasa ārdurvīm. Jaunās ārdurvis maksimāli tuvināt, nodrošinot līdzšinējo apjomu, durvju proporcijas un dalījums. Ārdurvju krāsojumu veidot tonāli harmonisku un sabalansētu ar fasādes apdares toņiem. Ārdurvis paredzēt ar slēdzeni un citu nepieciešamo furnitūru. Ja ārdurvīs paredzēts stiklojums, paredzēt laminētu vai rūdītu stiklojumu, kas plīstot neveido bīstamas lauskas. Durvis komplektējamas ar pašaizvēršanās mehānismu. Ievērot vides pieejamības vadlīnijas saistībā ar durvju atvēršanas slodzēm;
3.3.13. Lūkas un vāŗti: veco elementu nomaiņa pret jauniem, nodrošinot līdzšinējo apjomu, proporcijas un vizuālo izskatu, vienlaikus nodrošinot atbilstošu Uw vērtības, ja tādas noteiktas;
3.3.14. Logiem, ārdurvīm, lūkām un vārtu konstrukcijām paredzēt visus funkcionāli nepieciešamos elementus, piemēram, iekšējās un ārējās palodzes, nosegelementus, lāseņus, furnitūru, kārbas, aplodas, atdures u.c. elementus;
3.3.15. Ieejas mezglu jumtiņu atjaunošana vai maiņa. Ja tehnisko aspektu dēļ atjaunošana nav iespējama, paredzēt ieejas jumtiņu nojaukšanu un jaunu ieejas jumtu uzstādīšanu, nodrošinot jumtiņa izturību pret slodzi, temperatūras svārstībām, Objekta vizuālā koptēla saglabāšanu. Nav pieļaujama polikarbonāta jumtiņu izbūve;
3.3.16. Margas: paredzēt esošo margu nomaiņu, tostarp jaunu margu ieejas mezglos – ārējās kāpnēm un pandusam, ārējās terasēs, drošības margu u.c. zonu margu uzstādīšanu. Jaunās margas paredzēt no tērauda ar cinka vai krāsas pārklājumu atkarībā no margu novietojuma un pielietojuma;
3.3.17. Iekšējā apdare: atjaunot iekštelpu apdari, tostarp ailas u.c. elementus visā plaknē, kur nepieciešams pēc energoefektivitātes paaugstināšanas darbu veikšanas, maksimāli tuvinot līdzšinējam apdares veidam un tonim;
3.3.18. Iekšējās apdares atjaunošanai lietojami tikai veselībai nekaitīgi apdares materiāli, kas nodrošina higiēnas prasību izpildi un nepazemina ēkas ugunsdrošību;
3.3.19. Nodrošināt, ka visi dzīvojamās ēkas izbūvei un apdarei izvēlētie materiāli atbilst turpmāk norādītajiem emisiju limitiem. Šī prasība attiecas uz: 1) griestu plātnēm; 2) krāsām un lakām; 3) grīdas un sienu tekstilsegumiem; 4) laminātu un elastīgo grīdas segumu; 5) koka un kompozītmateriāla grīdas segumu. Materiālu un apdares materiālu emisiju limiti (μg/m3) – kopējie gaistošie organiskie savienojumi < 300 μg/m3 28 dienas pēc iebūves/ieklāšanas; formaldehīds -< 30 μg/m3. Jānodrošina produkta vides deklarācijas (PVD) saskaņā ar piemērojamiem standartiem “Pamatnoteikumi būvizstrādājumu un būvniecības pakalpojumu vides deklarācijām” visiem izvēlētajiem izbūves un apdares materiāliem, kas atradīsies tiešā saskarē ar telpas lietotājiem;
3.3.20. Kur iespējams un attiecināms, izvērtēt un ar Pasūtītāju saskaņot atkārtoti izmantotu materiālu vai viegli pārstrādājami materiālu vai komponentu izmantošanu (iesniedz produkta vides deklarāciju saskaņā ar piemērojamiem standartiem);
3.3.21. Paredzēt ugunsdzēsības kāpnes u.c. elementus, kas nepieciešams Objekta nodošanai ekspluatācijā.
3.4. Vides pieejamības risinājumi:
3.4.1. Būvprojektā jāparedz visi ar vides pieejamību saistītie risinājumi ārtelpā un ēkās, t.i., jāievēro būvniecības jomas normatīvajos aktos, kā arī LVS EN 17210:2021 L “Apbūvētas vides pieejamība un izmantojamība. Funkcionālās prasības”; Labklājības ministrijas “Vides pieejamības vadlīnijas publiskām būvēm un telpām un publiskajai ārtelpai”;  Ministru kabineta noteikumiem Nr. 693 “Būvju vispārīgo prasību būvnormatīvs LBN 200-21”, Labklājības ministrijas brošūra “Vides un pakalpojumu piekļūstamība”, kā arī Latvijas un citu valstu labās prakses un inovatīvās idejas vides pieejamības nodrošināšanai;
3.4.2. Jāparedz pandusu pārbūve;
3.4.3. Pie ieejas ir jāparedz atbilstošs manevrēšanas ceļš un laukums min 1,5 m diametrā durvju priekšā ar labu apgaismojumu un labu vizuālo kontrastu. Panduss ir jāaprīko ar margām, kas atbilst normatīvajā regulējumā noteiktajām prasībām;
3.4.4. Vietās, kur uzbrauktuve ir pakļauta laika apstākļu ietekmei, jānodrošina lietus ūdeņu novadīšanas sistēmas; 
3.4.5. Gājēju celiņu virsmas segumam jābūt no cieta un slapjumā neslīdoša materiāla.
3.5. Energoefektivitāte:
3.5.1. Būvprojekta risinājumi jāparedz tādi, lai sasniegtu plānoto enerģijas ietaupījumu un gala patēriņu atbilstoši ēkas izstrādātajam energosertifikāta pārskatam. Nodrošināt, ka izvēlētie risinājumi nepasliktina sasniedzamos rādītājus; 
3.5.2. Nodrošināt energosertifikāta pārskatam atbilstošu sasniedzamo primārās enerģijas patēriņa novērtējumu, atbilstošo klasi un primārās neatjaunojamās enerģijas daļu (t.i., nodrošināt, ka izvēlētie risinājumi nepasliktina plānotos rādītājus);
3.5.3. Fasāžu siltināšana jāparedz atbilstoši EAD 040083-00-0404 (iepriekš ETAG 004), uz ko tas attiecināms;
3.5.4. Ēkas pagaidu sertifikātu izstrādā atbilstoši Ministru kabineta 2021. gada 8. aprīļa noteikumiem Nr. 222 “Ēku energoefektivitātes aprēķina metodes un ēku energosertifikācijas noteikumi”, lai pārliecinātos par projektētās ēkas primārās enerģijas patēriņa atbilstību tehniskai specifikācijai; 
3.6. Inženiertīkli:
3.6.1. Būvprojekta risinājumi jāizstrādā atbilstoši tehniskajiem noteikumiem, normatīvo aktu prasībām un standartiem;
3.6.2. Apkures sistēmas atjaunošanas risinājumos ņemt vērā ēkas energosertifikāta pārskatā paredzētos nosacījumus un rādītājus;
3.6.3. Uzstādāmajām ventilācijas iekārtām ņemt vērā: 
3.7.3.1. Ēkas energosertifikāta pārskatā paredzētos nosacījumus un rādītājus; 
3.7.3.2. Telpām, kurās uzturēsies cilvēki, nodrošināt piegādājamā gaisa kvalitātes kategoriju ne zemāku par SUP 4 (pieņemot, ka āra gaisa kvalitātes ODA klase ir 3). Pārējām telpu grupām nodrošināt gaisa kvalitātes kategoriju atbilstoši to funkcijām, saskaņā ar standartā LVS EN 16798-3:2018/NA:2020 "Ēku energoefektivitāte. Ēku ventilācija. 3. daļa: Nedzīvojamās ēkas. Veiktspējas prasības ventilācijas un telpu kondicionēšanas sistēmām (M5-1 un M5-4 moduļi). Nacionālais pielikums" noteikto principu;
3.7.3.3. Ventilācijas sistēmas cauruļvadus iespēju robežās izvietot zem griestiem vai ģipškartona šahtās, lai samazinātu iespēju klientiem tām piekļūt;
3.7.3.4. Veikt ventilācijas iekārtu uzstādīšanu katrā telpu grupā atsevišķi, tādā veidā, ja vienā telpu grupā rodas tehniski sarežģījumi vai sistēmas darbība nav nepieciešama, pārējā ēkas daļā ventilācijas iekārtas darbība  netiek pārtraukta;
3.6.4. Visus nokrišņu ūdeņus no ēkas savākt esošajā lietus kanalizācijas sistēmā; 
3.6.5. Paredzēt esošā funkcionāli nepieciešamā ieejas mezglu apgaismojuma saglabāšanu vai pārcelšanu atbilstoši jaunajam fasādes apšuvuma slānim;
3.6.6. Paredzēt esošās zibensaizsardzības sistēmas saglabāšanu, pārbūvi vai atjaunošanu atbilstoši jaunajam fasādes apšuvuma slānim, nodrošinot zibensaizsardzības elementu (zibensnovedēju, zemējuma kontūras un savienojumu) tehnisko atbilstību un funkcionalitāti pēc darbu pabeigšanas;
3.6.7. Saglabāt uz fasādes izvietotās videonovērošanas kameras, nepieciešamības gadījumā izstrādāt risinājumu to pārcelšanai;
3.6.8. Nepieciešamības gadījumā izstrādāt un paredzēt citu darbojošos un Objektam nepieciešamo inženierkomunikāciju un tīklu pārcelšanu;
3.6.9. Uzstādīt siltumenerģijas (apkurei un sadzīves karstā ūdens sagatavošanai) un elektroenerģijas skaitītājus
4. BŪVPROJEKTA PAREDZAMAIS SASTĀVS UN BŪTISKĀKĀS PRASĪBAS SADAĻĀM
4.1. Izpildītājs Pasūtītājam iesniedz, tostarp pievieno Būvniecības informācijas sistēmā, Būvprojektu, kura sastāvā ir:
4.1.1. Vispārīgā daļa (VD):
4.1.1.1. Projektēšanas uzdevums;
4.1.1.2. Projektēšanas uzsākšanai nepieciešamie dokumenti;
4.1.1.3. Skaidrojošais apraksts, kurā norādīta vispārīga informāciju par būvobjekta arhitektonisko risinājumu un inženierrisinājumiem kopumā. Skaidrojošajā aprakstā norāda arī galvenos tehniskos rādītājus, ēkas energoefektivitāti, galvenos konstruktīvos risinājumus un izmantotos būvizstrādājumus, kā arī vides pieejamības, vides aizsardzības un ugunsdrošības pasākumu risinājumus un citus būvi raksturojošus datus atbilstoši speciālajos būvnoteikumos noteiktajām prasībām;
4.1.1.4. Ugunsdrošības tehnisko risinājumu apraksts vai ugunsdrošības pasākumu pārskats, ciktāl tas attiecināms uz Būvprojektu;
4.1.1.5. [bookmark: _Hlk516047058][bookmark: _Hlk20214657][bookmark: _Hlk517781097]Būvprojekta vadītāja profesionālās civiltiesiskās atbildības obligātās apdrošināšanas polise (kopija) un apdrošinātāja izsniegta izziņa – dokuments, kas apliecina apdrošināšanas aizsardzības esību attiecībā uz konkrēto objektu. (Būvniecības likuma 13. panta desmitā daļa, Ministru kabineta 19.08.2014. noteikumu Nr. 502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” 8. un 48. punkts);
4.1.2. Ģenerālplāna daļa (GP) un Teritorijas sadaļa (TS):
4.1.3. Arhitektūras sadaļa:
4.1.3.1. ēkas jumta un stāvu plāni;
4.1.3.2. raksturīgie griezumi;
4.1.3.3. detalizēti konstruktīvo mezglu risinājumi;
4.1.3.4. iekārtu izvietojums;
4.1.3.5. būvizstrādājumu specifikācijas;
4.1.4. Būvkonstrukciju sadaļa (ja nepieciešams);
4.1.4.1. grafiskā daļa, kas ietver konstrukciju plānus, griezumus, izklājumus un mezglus;
4.1.4.2. konstrukciju būtiskāko slodžu uzņemšanas mezglu detalizācija;
4.1.4.3. būvkonstrukciju aprēķinu detalizēts pārskats, kurā norādītas visas slodzes, slodžu shēmas un kopējais aprēķina modelis;
4.1.4.4. būvizstrādājumu specifikācijas;
4.1.5. Ēkas atjaunošanai nepieciešamo attiecīgo inženiertīklu daļas: apkures sistēmas atjaunošanai, ventilācijas iekārtu uzstādīšanai:
4.1.5.1. risinājumi un to apraksts, pieslēguma shēmas, griezumi;
4.1.5.2. inženiertīklu patēriņa aprēķini, slodzes un aksonometriskās shēmas (pēc nepieciešamības);
4.1.5.3. būvizstrādājumu specifikācijas;
4.1.6. Darba organizēšanas projekts:
4.1.6.1. Būvdarbu ģenerālplāns;
4.1.6.2. Darba aizsardzības plāns (to var izstrādāt arī kā pastāvīgu dokumentu)
4.1.6.3. Skaidrojošais apraksts;
4.1.7. Ekonomiskā daļa:
4.1.7.1. Iekārtu, konstrukciju un būvizstrādajumu kopsavilkums;
4.1.7.2. Būvdarbu apjoms (BA);
4.1.7.3. Izmaksu aprēķins (T);
4.1.8. Ēkas energoefektivitātes novērtējumu aprēķinātajai energoefektivitātei, kas veikts saskaņā ar normatīvajiem aktiem ēku energoefektivitātes jomā.
4.2. Būvprojekta attiecīgajā sadaļā pievieno skaņojumus ar trešajām personām vai institūcijām, kuru intereses tiek skartas.
5. PROJEKTĒŠANAS DARBU NODOŠANA
5.1. Atzīmes par Būvprojekta akceptu saņemšana (*.e-doc), kā arī pilnībā izstrādāts, atbilstoši noformēts un Būvniecības Informācijas sistēmā (BIS) reģistrēts un apstiprināts Būvprojekts jāiesniedz Pasūtītājam USB zibatmiņā (vai līdzīgā elektronisko datu nesējā) vai elektroniskā formātā (piemēram, tiešsaistes platforma) *.pdf un *.dwg formātos trīs darba dienu laikā pēc atzīmes par Būvprojekta akcepta saņemšanas.
6. AUTORUZRAUDZĪBA
6.1. Autoruzraudzības prasības:
6.1.1. Veikt autoruzraudzību saskaņotajam Būvprojektam atbilstoši spēkā esošajiem normatīvajiem aktiem;
6.1.2. Būvdarbu gaitā pārbaudīt būvobjekta apjomu atbilstību Būvprojekta risinājumiem;
6.1.3. Laikus pārbaudīt objekta būvē lietoto konstrukciju, tehnoloģisko un citu iekārtu, būvizstrādājumu un materiālu atbilstību Būvprojektam un nepieļaut neatbilstošu konstrukciju, tehnoloģisko un citu iekārtu, būvizstrādājumu un materiālu iestrādāšanu būvē, ja tie nav pilnvērtīgi aizstājēji Būvprojektā paredzētajiem;
6.1.4. Pārbaudīt, vai būvobjektā ir atbilstoša Būvprojekta un būvdarbu izpildes dokumentācija;
6.1.5. Autoruzrauga pienākums ir piedalīties būvniecībā iesaistīto grupu sanāksmēs;
6.1.6. Autoruzraugam vai viņa pilnvarotā persona atbild par attiecīgā Būvprojekta autentisku īstenošanu atbilstoši šajā būvnormatīvā un citos būvniecību regulējošos normatīvajos aktos noteiktajām prasībām;
6.1.7. Normatīvajos aktos noteiktajos gadījumos saskaņot ar būvvaldi Būvprojektā veiktās izmaiņas;
6.1.8. Būvdarbu laikā Pasūtītājam sniegt informāciju par veiktajām izmaiņām, rasējumiem u.c. risinājumiem un/ vai izmaiņām.
7. BŪVDARBU PAMATNOSACĪJUMI UN PAMATPRASĪBAS
7.1. [bookmark: _Toc62213523]Izpildītājam jāveic būvdarbi saskaņā ar paša Izpildītāja izstrādāto Būvprojektu un citu projekta dokumentāciju, ņemot vērā spēkā esošos LR normatīvos un likumdošanas aktus.
7.2. Ar Pasūtītāja pilnvarojumu Izpildītājam ir pienākums normatīvajos aktos noteiktajā kārtībā izstrādāt un kārtot Būvdarbu veikšanas dokumentāciju visā būvdarbu veikšanas laikā.
7.3. Izpildītāja pienākumos ietilpst visu nepieciešamo atļauju iegūšana būvdarbu veikšanai. Būvniecības darbu uzsākšana un realizācijas secība Izpildītājam ir jāsaskaņo ar Pasūtītāju.
7.4. Visas Līguma izpildei un darbu nodošanai ekspluatācijā nepieciešamās dokumentācijas, izpilddokumentācijas u.c. dokumentācijas sagatavošana, iesniegšana, kā arī kompetento iestāžu apstiprinājuma saņemšana ir Izpildītāja pienākums.
7.5. Pirms būvdarbu uzsākšanas Izpildītāja pienākums ir izstrādāt un saskaņot ar Pasūtītāju detalizētu darbu veikšanas projektu līdz būvdarbu uzsākšanai, kurā obligāti iekļauj informāciju par: 
7.5.1. Darbu izpildes termiņiem (kalendārais grafiks);
7.5.2. Sadalījumu darba zonās (darbus iekštelpās nav iespējams veikt vienlaicīgi, nepieciešams pārvietot klientus un darbus veikt etapos);
7.5.3. Nožogojuma un pagaidbūvju izvietojumu;
7.5.4. Stacionāro un būvmašīnu iekārtu novietojumu;
7.5.5. Putekļu izplatības ierobežošanas pasākumiem būvlaukumā.
7.6. Sagatavošanās darbi ietver visus darbus, kuri ietverti Būvprojektā un ir nepieciešami būvdarbu izpildes nodrošināšanai. Ja arī kāds darbs nav īpaši uzsvērts, tad Izpildītājam ir jāievērtē visi darbi, kas vajadzīgi būvlaukuma funkcionēšanai. Ar sagatavošanās darbiem ir jāsaprot laika posms pirms jebkuru atsevišķu darbu uzsākšanas, ne tikai pirmās nedēļas pēc būvdarbu līguma noslēgšanas līdz būvniecības procesa uzsākšanai. 
7.7. Izpildītāja pienākums ir pilnībā aprīkot būvlaukumu. Darba drošības, aizsardzības un veselības aizsardzības noteikumi jāievēro saskaņā ar valstī noteiktajiem standartiem. Izpildītājs nevar prasīt no strādnieka, lai viņš strādātu antisanitāros un drošības tehnikai neatbilstošos apstākļos. 
7.8. Būvlaukumā nav atļauts pagaidu ēkas un būves izmantot dzīvošanai.
7.9. Būvdarbus organizēt un veikt tā, lai kaitējums videi būtu iespējami mazāks. Pēc būvniecības darbiem teritoriju sakārtot un pagaidu būves demontēt.
7.10. Visā būvdarbu gaitā ap Objektu jābūt uzceltam un uzturētam nožogojumam vai pagaidu sienām, kā tas norādīts darbu organizācijas projektā. Izpildītājam regulāri jāpārbauda nožogojums un nekavējoties jāveic pasākumi, lai nepieciešamības gadījumā to salabotu. Nožogojumam un sastatnēm jābūt labā stāvoklī visu būvdarbu laikā.
7.11. Izpildītājam jāveic visi nepieciešamie pasākumi (piemēram, būvju monitorings), lai novērstu kaitējumu vai jebkādu draudošu kaitējumu, kāds varētu rasties trešajai personai būvdarbu izpildes rezultātā. Izpildītājam jāapdrošina kaitējuma iestāšanās gadījums saskaņā ar nolikumā minētajām apdrošināšanas prasībām. 
7.12. Izpildītājam jāizvērtē papildu satiksmes negatīvā ietekme uz seguma stāvokli būvniecības laikā un jāveic nepieciešamie pasākumi (piemēram, riteņu mazgāšana) seguma kvalitātes un funkcionēt spējas nodrošināšanai gan pirms, gan pēc būvdarbiem.
7.13. Būvniecības laikā pielietojamas tādas būvniecības metodes, kas nepiesārņo zemi, ūdeni un gaisu, blakus teritorijas un transporta ceļus.
7.14. Nodrošināt likumdošanā noteikto prasību par trokšņu līmeni būvniecības laikā, kā arī nepieciešamības gadījumā rakstiski informēt blakus esošo māju iedzīvotājus par darbiem, kuru rezultātā paaugstinās trokšņu līmenis.
7.15. Būvdarbu laikā jāparedz piesardzības pasākumi, kas ierobežo trokšņa, smaku, vibrāciju u.c. kaitīgo faktoru ietekmi uz personālu, kas atrodas būvlaukumā, kā arī blakus esošajiem iedzīvotājiem, gājējiem, braucējiem.
7.16. Būvdarbus Izpildītājs veic, taupīgi un racionāli izmantojot būvizstrādājumus un būvniecībai atvēlētos resursus.
7.17. Izpildītājam ir pienākums būvniecības laikā apmaksāt komunālos pakalpojumus (elektroenerģija, ūdens un kanalizācija, apkure u.c.), aprīkojot ar kontrolskaitītājiem.
7.18. Objekta realizācijas gaitā radušos būvniecības atkritumus apsaimniekot atbilstoši Atkritumu apsaimniekošanas likumam, kā arī vietējās pašvaldības saistošajiem noteikumiem.
7.19. Būvdarbu laikā teritoriju nedrīkst izmantot šādiem nolūkiem: vākt, uzkrāt vai glabāt atkritumus (tajā skaitā, metāllūžņus, būvgružus, krāmus, lupatas un tml.) vai piesārņot grunti, izņemot šim nolūkam speciāli paredzētas novietnes saskaņā ar atkritumu apsaimniekošanu regulējošajiem normatīvajiem aktiem. 
7.20. Jāievēro, ka atkritumi, kas rodas pārbūves darbos, izņemot nojaukšanas atkritumus, nepārsniedz 11 t uz 100 m2 no iekštelpu bruto platības.
7.21. Būvdarbu laikā būvmateriālus un būvgružus nedrīkst novietot ārpus iežogotā būvlaukuma, ja tas nav saskaņots ar Pasūtītāju un trešo personu, kuru intereses tiek skartas.
7.22. Izpildītājam jādod laiks Būvuzraugam, lai veiktu visu nepieciešamo materiālu novērtēšanu un dotu atļauju tā uzglabāšanai Objektā. Būvdarbu kavējumi, kas radušies bojāta, nenovērtēta vai laikā nepiegādāta materiāla dēļ, netiks uzskatīti par objektīviem iemesliem Objekta nodošanas ekspluatācijā beigu termiņa neievērošanā.
7.23. Visi ražotāja dokumenti: kvalitātes sertifikāti, pārbaudes lapas, atbilstības deklarācijas, izziņas, u.c. dokumenti, kas apliecina, ka materiāls ir ticis pārbaudīts atbilstoši vispārējiem standartiem un atbilst tiem, pēc būvuzrauga pieprasījuma Izpildītājam jāpiegādā Objektā bez maksas.
7.24. Objektā pielietojamiem materiāliem jāatbilst ekspluatācijas un Latvijas būvnormatīvu prasībām un jābūt sertificētiem.
7.25. Būvniecībā pielietojamie būvmateriāli nedrīkst izdalīt toksiskas vielas, materiāli un konstrukcijas nedrīkst būt bīstamas apkārtējai videi un cilvēku veselībai kā būvdarbu veikšanas laikā, tā arī  ēkas turpmākas ekspluatācijas laikā.
7.26. Visiem kokmateriāliem vai koka izstrādājumiem, kas paredzēti iebūvei ēkā vai labiekārtojumos, jābūt likumīgi iegūtiem atbilstīgi Eiropas Parlamenta un Padomes 2010. gada 20. oktobra Regulai (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus (Regula (ES) Nr. 995/2010). Izpildītājs uzrāda FSC vai PFSC sertifikātu, vai ekvivalentu notificētas iestādes apliecinājumu par atbilstību.
7.27. Izpildītājam pirms jebkura darba uzsākšanas ir jāpārliecinās par rasējumos sniegtajiem izmēriem un neatbilstību vai pretrunu gadījumā pirms darbu uzsākšanas ir jāvēršas pie Būvprojekta autora neskaidrību novēršanai. Jebkura veida atkāpes no projekta un saskaņotā risinājuma ar Pasūtītāju ir jāziņo 3 (trīs) darba dienu laikā, norādot atkāpi, risinājumu un nepieciešamības gadījumā izmaksas.
7.28. Izpildītājs nodrošina, lai apgaismojuma aprīkojums tiktu uzstādīts tieši tā, kā norādīts Būvprojektā. Ja projekta realizācijas laikā tiek konstatētas nepilnības, saskaņojot ar Pasūtītāju, veic Būvprojektā nepieciešamos precizējumus.
7.29. Visiem rasējumiem, kas nodoti izskatīšanai, jābūt noformētiem elektroniskā veidā un jābūt ar Izpildītāja parakstu. Būvdarbi var tikt veikti tikai saskaņā ar Būvprojektu un darba rasējumiem.
7.30. Speciāli kādam mezglam nepieciešama Būvprojekta detalizācija ir jāveic Izpildītājam. Īpaši tas attiecas uz materiāliem, mezgliem, risinājumiem, kuri uz būvdarbu uzsākšanas brīdi vēl nav specificēti. Šie rasējumi jāpiegādā pēc iespējas ātrākā laikā visām būvniecībā iesaistītajām pusēm, lai dotu pietiekami daudz laika tām iepazīties ar materiālu un sniegt komentārus pirms plānoto būvdarbu uzsākšanas. Visi šie materiāli, mezgli un risinājumi ir iepriekš jāsaskaņo ar Pasūtītāju un būvuzraugu, tādos termiņos, lai nekavētu darbu izpildes termiņus, kādi noteikti darbu veikšanas projekta darbu izpildes kalendārajā grafikā. Ja Izpildītājs neveic saskaņošanu un veic būvdarbus pirms ir pieņemts attiecīgs lēmums, Izpildītājam pēc būvuzrauga un/vai Pasūtītāja pieprasījuma var būt, ka šie darbi jāpārstrādā, pie tam izpildes laika termiņš netiek pagarināts un papildu izmaksas netiek atzītas.
7.31. Gadījumā, ja Izpildītājs konstatē kļūdas vai neatbilstības paša izstrādātajā Būvprojektā, būvdarbu apjomos vai citā ar būvdarbiem saistītā dokumentācijā, vai, ja atklāj neparedzētus apstākļus, kas var kavēt izpildīt ar līgumu uzņemtās saistības vai ietekmēt Objekta drošību vai kvalitāti, Izpildītājam ir pienākums nekavējoties rakstiski paziņot par to Pasūtītājam, vienlaicīgi norādot kā un kādā termiņā Izpildītājs novērsīs radušos problēmu. Izpildītājs turpina pildīt Līgumu tādā mērā, cik tas neietekmē Objekta vai personāla drošību, ja vien Pasūtītājs vai Būvuzraugs nav rakstiski pieprasījis apturēt būvdarbu veikšanu. Ja Būvdarbu izpilde ir tikusi apturēta, tā tiek atsākta pēc tam, kad Pasūtītājs ir devis rīkojumu turpināt būvdarbus saskaņā ar Līgumā noteiktajiem darbu apjomiem.
7.32. Izpildītājs nav tiesīgs izdarīt jebkādas atkāpes no šīs tehniskās specifikācijas vai būvniecības ieceres dokumentācijas bez iepriekšējas rakstiskas Pasūtītāja piekrišanas. Tāpat arī jebkuru Līgumā neparedzētu būvdarbu veikšanu Izpildītājs nav tiesīgs uzsākt bez pušu noslēgtas rakstveida vienošanās par šādu būvdarbu izpildi.
7.33. Būvuzrauga un/ vai Pasūtītāja paraksts neatbrīvo Izpildītāju no būvdarbu veikšanas atbilstoši Būvprojektam, specifikācijām un ražotāja dotajām instrukcijām.
7.34. Būvuzrauga un/ vai Pasūtītāja akcepts atsevišķām darba detaļām vai tehniskajiem rasējumiem neatbrīvo Izpildītāju no atbildības par kļūmēm vai nepareizu būvdarbu izpildi.
7.35. Izpildītāja pienākums ir sagatavot uzstādīto iekārtu un sistēmu ekspluatācijas instrukcijas, kā arī kopšanas instrukcijas latviešu valodā.
7.36. Izpildītāja pienākumos ietilpst būvtāfeles sagatavošana un izvietošana un ES struktūrfondu līdzfinansētā projekta informatīvā stenda uzstādīšana Objektā. Tās jāizgatavo no izturīga materiāla un tām jābūt atbilstoši nokrāsotām un ar atbilstošajiem uzrakstiem. Izpildītājs iesniedz Pasūtītājam saskaņošanai būvtāfeles un stenda formātus. Būvtāfele ir apvienojama ar projekta informatīvo stendu. Informatīvais stends Objektā jāuzstāda saskaņā ar pasākuma “Energoefektivitātes paaugstināšana valsts ēkās”  2.1.1.4. noteikumiem. 
7.37. Izpildītājam nav atļauts izmantot Objektu vai jebkuru atsevišķu darbu veikšanas teritoriju reklāmas zīmju uzstādīšanai, reklamēšanai mājas lapā, sociālajos tīklos un citur bez Pasūtītāja rakstiskas piekrišanas.
7.38. Pasūtītājam ir visas tiesības pieprasīt pārvietot labākā vietā jebkuru zīmi, uzrakstus vai reklāmu vai pieprasīt novākt tos no būvlaukuma, ja tiem ir nekvalitatīvs izpildījums vai ja tie neatbilst vispārējām sabiedrības normām. Izpildītājam jānodrošina, ka visi uzraksti un reklāmas tiek noņemtas pirms Objekta nodošanas Pasūtītājam.
7.39. Izpildītājs veic izpildmērījumu un citas dokumentācijas, kas nepieciešama Objekta nodošanai ekspluatācijā, pasūtīšanu un apmaksu.
7.40. Izpildītājs veic citus pienākumus un pasākumus, kas izriet no Objekta sagatavošanas pieņemšanai ekspluatācijā.
7.41. Visa veida informācija, dokumenti, aprēķini, rasējumi, grafiki, programmas, plāni u.c. Izpildītājam jāiesniedz paredzētajos termiņos, tā, lai to iesniegšana nekavētu projekta Darbu izpildi un nodošanu paredzētajā termiņā.
7.42. Darbi objektā veicami, nepārtraucot iestādes normālo funkcionēšanu, tostarp, respektējot 24 stundu darba laiku. Cilvēku kustību objektā (klientu un darbinieku plūsmu) jāorganizē saprātīgi, nodrošinot drošību cilvēku veselībai un dzīvībai. Jebkādas izmaiņas darbu organizācijā savlaicīgi jāsaskaņo ar Pasūtītāju, lai Pasūtītājs par tām var informēt ēkā esošo iestādi un tās klientus.
8. BŪVSAPULCES
8.1. [bookmark: _Hlk192159238]Būvdarbu organizatoriskie jautājumi tiek risināti un izskatīti būvsapulcēs, kurās piedalās atbildīgais Būvdarbu vadītājs, Autoruzraugs, Pasūtītājs un Būvuzraugs, kā arī to pieaicinātās personas.
8.2. Būvsapulces tiek sasauktas pēc nepieciešamības, Pusēm vienojoties par būvsapulču sasaukšanas kārtību.
8.3. Ja vien Pasūtītājs nav noteicis citādi, būvsapulču sasaukšanu un organizēšanu nodrošina Būvuzraugs.
8.4. Būvsapulces notiek latviešu valodā. 
8.5. Ja vien Pasūtītājs nav noteicis citādi, būvsapulču protokolēšanu veic Būvuzraugs. Būvsapulces darba kārtība, klātesošie dalībnieki un pieņemtie lēmumi tiek fiksēti protokolā un tie ir saistoši Pusēm.
8.6. Protokolu visiem iesaistītajiem precizējumu veikšanai un saskaņošanai Būvuzraugs (ja vien Pasūtītājs nav noteicis citādi) nosūta elektroniski pēc kārtējās būvsapulces atbilstoši līgumam par būvuzraudzību noteiktajos termiņos. Būvsapulces dalībnieki 3 (trīs) darba dienu laikā pēc protokola saņemšanas iesniedz motivētus iebildumus vai papildinājumus. Pēc iebildumu un papildinājumu izskatīšanas un protokola precizēšanas to nosūta atkārtotai saskaņošanai.
8.7. Ja 3 (trīs) darba dienu laikā pēc elektroniski nosūtītā būvsapulču protokola saņemšanas neviens no būvsapulces dalībniekiem nav izteicis iebildumus, būvsapulču protokols uzskatāms par saskaņotu. 
8.8. Būvdarbu vadītāja pienākums ir kvalitatīvi sagatavoties būvsapulcei – jāsagatavo un jāsniedz detalizētas atskaites par izpildītajiem un plānotajiem būvdarbiem, kā arī citiem ar būvdarbu Līguma izpildi saistītiem jautājumiem.
8.9. Būtiski Izpildītāja jautājumi un informācija Pasūtītājam jāiesniedz tikai rakstiskā veidā un savlaicīgi vismaz 1 (vienu) darba dienu pirms būvsapulces.
9. [bookmark: _Toc62213521]BŪVDARBU PĀRBAUDES UN PIEŅEMŠANAS NOSACĪJUMI
9.1. Būvdarbu būvuzraudzību – būvdarbu pārbaudi un pieņemšanu veic Pasūtītāja nozīmēts pārstāvis – Būvuzraugs.
9.2. Pirms ikmēneša veikto būvdarbu akta iesniegšanas Pasūtītājam Izpildītājam ir pienākums saskaņot izpilddokumentāciju ar Būvuzraugu, uzrādot pilnu izpilddokumentācijas komplektu. Ikmēneša veikto būvdarbu aktu Pasūtītājam iesniedz elektroniski Pasūtītāja norādītajai kontaktpersonai. Pasūtītājs izpildformas (Forma 2; Forma 3)  ikmēneša veikto būvdarbu aktus (Forma 2; Forma 3) saskaņo pēc Būvuzrauga saskaņojuma saņemšanas. Pasūtītājs var pieprasīt iepazīties ar izpilddokumentāciju.
9.3. Kalendārā mēnesī veikto būvdarbu izpildformas (Forma 2; Forma 3) noformējamas ar Izpildītāja, Pasūtītāja un Būvuzrauga parakstu. Rēķinu par izpildītajiem būvdarbiem iesniedz pēc Pasūtītāja un Būvuzrauga akcepta saņemšanas.
9.4. Segto būvdarbu akti jāsagatavo konkrēti katram izpildītajam segtajam būvdarbam, tos neapkopojot kopējā aktā.
9.5. Būvdarbu apjomu izpilde tiek pieņemta atbilstoši faktiskajām izpildēm (Forma 2, Forma 3).
9.6. Izpildītājam ir jāizstrādā visu inženiertīklu izpildshēmas digitālā un papīra formātā. Iesniedzot Būvuzraugam akceptēšanai ikmēneša veikto darbu aktu, pie tā jābūt pievienotam pilnam izpilddokumentācijas komplektam.
9.7. Pabeidzot būvdarbus, Izpildītājs sagatavo un iesniedz Pasūtītājam veikto būvdarbu pilnu izpilddokumentāciju 3 (trīs) oriģinālos komplektos un/ vai elektroniski (ja dokuments ir sagatavots elektroniski), pilnībā nokomplektētu Objekta nodošanai ekspluatācijā (t.sk. atzinumus no tehnisko noteikumu izsniedzējiem u.c.) atbilstoši Latvijas Republikas normatīvajiem aktiem un Pasūtītāja prasībām tā, lai Objekts tiktu pieņemts ekspluatācijā ne vēlāk kā līdz būvdarbu izpildes termiņa beigām.
9.8. Izpildītājam ir pienākums pēc Pasūtītāja pieprasījuma sniegt atskaiti par būvdarbu gaitu vai informāciju par ar būvdarbiem saistītiem jautājumiem. Atskaite vai informācija tiek iesniegta Pasūtītājam 3 (trīs) darba dienu laikā no Pasūtītāja pieprasījuma saņemšanas.
9.9. Izpildītājam jānodrošina būvdarbu gaitas iknedēļas dokumentēšana ar fotogrāfijām. Pasūtītājs jebkurā brīdī līdz Objekta nodošanai ekspluatācijā var pieprasīt tās iesniegt Pasūtītāja īpašumā. Informācijai jābūt sakārtotai strukturēti, pēc darbu veidiem un datumiem. 
9.10. Jebkurā brīdī, kad Pasūtītājs, būvuzraugs vai autoruzraugs (Būvprojekta autors) uzskata par nepieciešamu, var apmeklēt attiecīgā materiāla un iekārtu ražošanas uzņēmumu, lai pārliecinātos par ražošanas kvalitāti. Iekārtām un materiāliem jābūt pārbaudītiem pirms tie atstāj ražotāja vai piegādātāja teritoriju, kā arī pēc to saņemšanas Objektā.
9.11. Papildus veicamās pārbaudes:
9.11.1. Izpildītājam par saviem līdzekļiem jāorganizē ēkas spiediena testu (“blower door” test). Ēkas gaiscaurlaidības pārbaudes veikšanai ir jāpieaicina atbilstošā jomā sertificēts neatkarīgs speciālists. Par katru veikto pārbaudi Izpildītājam ir jāiesniedz Pasūtītajam un Būvuzraugam mērījuma atskaite atbilstoši standarta LVS EN 13829:2013 L prasībām. Testu veic pirms būvdarbu uzsākšanas un pēc to pabeigšanas;
9.11.2. Izpildītājs 4 nedēļas pēc apdares darbu pabeigšanas veic mērījumus telpās atbilstoši piemērojamiem standartiem, lai konstatētu kopējo gaistošo organisko savienojumu un formaldehīdu saturu iekštelpu gaisā. Izpildītājs nodrošina testu rezultātus, kas apliecina atbilstību prasībām. 
9.12. Pēc būvdarbu izpildes novēršami iespējamie Objekta bojājumi, t.sk. teritorijas labiekārtojuma bojājumi, kas radušies Darbu izpildes gaitā. 
9.13. [bookmark: _Toc62213524]Būvdarbi no Pasūtītāja puses tiek pieņemti pēc Objekta pilnīgas pabeigšanas, tostarp apliecinājuma par būves nodošanu ekspluatācijā saņemšanas un visu Pasūtītāja fiksēto iespējamo nepilnību novēršanas.
9.14. Izbūvēto sistēmu ieregulēšana un testēšana pēc būvdarbu pabeigšanas:
9.14.1. Izpildītājs sistēmu ieregulēšanu un pārbaudi veic pēc attiecīgo būvdarbu pabeigšanas līdz Objekta nodošanai;
9.14.2. Pasūtītāja personālam veic instruktāžu kā ieregulēt, uzturēt ēku un iekārtas, lai sasniegtu Projekta mērķos definētās vērtības un patēriņus.
9.15. Izpildītājam jāņem vērā, ka pasūtītājs nodod objektu ar mēbelēm un aprīkojumu un vēlas to saņemt gatavu ekspluatācijai, tādēļ pretendentam Līguma izpildē jāparedz:
9.15.1. Telpu grīdu, sienu un griestu apdares aizsardzība pret mehāniskiem bojājumiem;
9.15.2. Mēbeļu un iekārtu aizsardzība pret nosmērēšanu un mehāniskiem bojājumiem; Nepieciešamības gadījumā arī esošo mēbeļu pārvietošana, izjaukšana un salikšana; 
9.15.3. Objekta ģenerāltīrīšana pēc būvdarbu pabeigšanas, lai telpas būtu gatavas ekspluatācijai.

